กระทรวงสาธารณสุข เผยภาพรวมสถานการณ์โควิด-19 ในไทยดีขึ้นแต่ยังต้องตรึงมาตรการเข้มต่อ พร้อมวอนประชาชนไป รพ. หากมีอาการคล้ายหวัดแม้เพียงเล็กน้อยต้องแจ้งเจ้าหน้าที่ทันที
กระทรวงสาธารณสุข เผยภาพรวมสถานการณ์โควิด-19 ในไทยดีขึ้นแต่ยังต้องตรึงมาตรการเข้มต่อ พร้อมวอนประชาชนไป รพ. หากมีอาการคล้ายหวัดแม้เพียงเล็กน้อยต้องแจ้งเจ้าหน้าที่ทันที  นพ.ธนรักษ์ ผลิพัฒน์ รองอธิบดีกรมควบคุมโรค กล่าวว่า ประเมินสถานการณ์โรคโควิด-19 ล่าสุด จากรายงานผู้ป่วยรายใหม่ที่ลดลงต่อเนื่อง ถือว่าสถานการณ์ดีขึ้นทั้งในพื้นที่กรุงเทพฯ และต่างจังหวัด อย่างไรก็ตาม ยังมีความจำเป็นอย่างมากที่จะต้องคงความเข้มข้นมาตรการต่างๆ โดยเฉพาะการเว้นระยะห่างทางสังคม เว้นระห่างระหว่างบุคคล และการดูแลสุขอนามัยที่ดี ต้องดำเนินการต่อเนื่องยาวนานไปอีกสักระยะเพื่อให้จำนวนผู้ป่วยลดลงเหลือน้อยที่สุดเท่าที่จะเป็นไปได้ อย่างไรก็ตาม ในสิ่งที่ยังห่วงคือ กรณีบุคลากรทางการแพทย์ที่ขณะนี้พบติดเชื้อต่อเนื่อง ขณะนี้ป่วยสะสมแล้ว 102 ราย กว่าร้อยละ 50 เป็นการติดจากการดูแลรักษาผู้ป่วย ทั้งนี้ย้ำข้อมูลปัจจุบันพบผู้ป่วยโรคโควิด-19 ร้อยละ 80 อาการน้อยมาก แต่ยังแพร่โรคได้ จึงขอความร่วมมือทุกคนที่จะไปใช้บริการที่โรงพยาบาลไม่ว่าจะด้วยเหตุผลใด หากมีอาการคล้ายไข้หวัดแม้เพียงเล็กน้อยก็ขอให้แจ้งแก่เจ้าหน้าที่ทันที เพราะระยะหลังพบผู้ป่วยหลายคนมีอาการเล็กน้อยคล้ายเป็นหวัดแต่แจ้งข้อมูลแค่มาพบแพทย์ตามนัดปกติ สุดท้ายเป็นเหตุแพร่เชื้อให้บุคคลากรโดยไม่รู้ตัว ย้ำการแจ้งข้อมูลที่เป็นจริงทั้งหมดโดยละเอียดแล้วเป็นปัจจุบันที่สุด จะทำให้ท่านมีโอกาสตรวจรักษาได้เร็ว ป้องกันการแพร่เชื้อไปสู่ผู้ป่วยกลุ่มเปราะบางที่ต้องรักษาตัวในโรงพยาบาล รวมถึงช่วยป้องกันเจ้าหน้าที่แพทย์พยาบาลไม่ให้ป่วยเพิ่มด้วยโรคโควิด-19 เพื่อจะได้มีกำลังเพียงพอดูแลผู้ป่วยได้อย่างเต็มที่